
Τρίτη, 01 Σεπτεμβρίου 2009
ΑΠΟΦΑΣΗ  ΤΗΣ 

«ΣΥΝΕΡΓΑΣΙΑΣ ΤΩΝ 12 ΦΟΡΕΩΝ ΓΙΑ ΤΟ ΠΕΡΙΒΑΛΛΟΝ»
Οι τελευταίες καταστροφές στα δάση κατέδειξαν για μία ακόμη φορά την αδυναμία του Κράτους να προστατεύσει το δασικό πλούτο της χώρας. Το σύστημα αντιπυρικής και περιβαλλοντικής προστασίας της Χώρας κατέρρευσε. Επλήγησαν ιδιαίτερα νευραλγικές περιοχές όπως η Αττική, όπου η αξία της γης που χρησιμοποιείται για οικοδόμηση έχει αυξηθεί υπέρμετρα, δοθέντος ότι η Πολιτεία ευνοεί τις συνεχείς επεκτάσεις του αστικού ιστού σε βάρος του φυσικού περιβάλλοντος και αδυνατεί να αντιμετωπίσει την αυθαίρετη δόμηση στα δάση. Πολλές μάλιστα φορές η ίδια η Πολιτεία ανέχεται και εγκρίνει τη δόμηση αυτή.

Στην πρόσφατη βιβλική καταστροφή στην Αττική, κάηκαν εκατοντάδες χιλιάδες στρέμματα με εκατομμύρια δέντρα. Μεγάλες εκτάσεις «καμένου» βρίσκονται πια εκεί που πριν λίγες μέρες ήταν δάσος. Κάηκαν τα δάση που συγκρατούν τα εδάφη και το νερό της βροχής, απορροφούν τους ρύπους, φιλοξενούν τα οικοσυστήματα και αποτελούν παράγοντες ισορροπίας για τη φύση. 
Οι επιπτώσεις στο περιβάλλον και στην ποιότητα ζωής των κατοίκων της Αττικής είναι σοβαρότατες, καθώς, ως συνέπεια της καταστροφής των δασών, θα επηρεασθεί αρνητικά το μικροκλίμα της περιοχής με άνοδο της θερμοκρασίας, θα επιδεινωθεί η ποιότητα της ατμόσφαιρας με αύξηση των ρύπων, θα υπάρξουν επιπτώσεις στους υδατικούς πόρους και πλημμυρικά φαινόμενα, ενώ το έδαφος απειλείται με διάβρωση και ερημοποίηση. Το μέλλον διαγράφεται δυσοίωνο καθώς η κλιματική αλλαγή αναμένεται να επιτείνει ακόμη περισσότερο αυτά τα φαινόμενα.
Για την καταστροφή αυτή υπάρχουν βέβαια ευθύνες και υπεύθυνοι.

Οι δώδεκα κοινωνικοπολιτικοί και επιστημονικοί Φορείς που μετέχουμε στη «ΣΥΝΕΡΓΑΣΙΑ ΓΙΑ ΤΟ ΠΕΡΙΒΑΛΛΟΝ», εκφράζοντας την  κοινωνία, διατυπώνουμε τις θέσεις μας για το μέλλον του Λεκανοπεδίου και ολόκληρης της Αττικής. Σκοπός μας είναι να συμβάλουμε στη γρηγορότερη και κατά το δυνατόν ευρύτερη αποκατάσταση της Αττικής γης και στην κατά το δυνατόν αρτιότερη οργάνωση της Πολιτείας για την αντιμετώπιση μελλοντικών πυρκαγιών.

Επισημαίνουμε κατ’ αρχήν ότι η αποκατάσταση των δασών αλλά και η οργάνωση της Πολιτείας απαιτούν μακροχρόνιο προγραμματισμό και μακροπρόθεσμες επενδύσεις, γεγονός που επιβάλλει την υιοθέτηση εθνικής αειφόρου δασικής πολιτικής και τη λήψη των παρακάτω μέτρων:
1. Άμεση κήρυξη ως αναδασωτέων όλων των περιοχών που κάηκαν. Όπου υπήρχαν τμήματα γεωργικών εκτάσεων θα πρέπει να γίνει σαφής προσδιορισμός τους για να σταματήσει η μέθοδος των παράνομων εκχερσώσεων, καταπατήσεων και κατασκευής αυθαίρετων κτισμάτων.

    Άμεση αναστολή έκδοσης οικοδομικών αδειών και εκτέλεσης οικοδομικών εργασιών μέχρι την κύρωση των δασικών χαρτών.

Ούτε ένα τετραγωνικό μέτρο καμένης ή καταπατημένης δασικής έκτασης να μη γίνει τσιμέντο.

2. Άμεσα αντιδιαβρωτικά και αντιπλημμυρικά έργα στις καμένες περιοχές, για να περιοριστούν όσο το δυνατόν οι δυσμενείς συνέπειες των δασικών καταστροφών.

3. Αναδάσωση των καμένων εκτάσεων.
   Ενίσχυση και ανάπτυξη των δασικών φυτωρίων. Επισημαίνεται ότι τα τελευταία χρόνια μειώνονται σταθερά οι εκτάσεις που αναδασώνονται, ενώ απαξιώνονται τα δασικά φυτώρια. Μειώνεται η παραγωγή τους την ώρα που αυξάνονται σε μεγάλο βαθμό οι καμένες εκτάσεις.

4. Αναθεώρηση και ανασύνταξη του νέου υπό διαβούλευση, Ρυθμιστικού Σχεδίου με κεντρικό άξονα την ανασυγκρότηση και προστασία των δασικών οικοσυστημάτων και γενικότερα του φυσικού περιβάλλοντος. 
5. Κατάργηση της εκτός σχεδίου δόμησης και σταμάτημα όλων των επεκτάσεων των ρυμοτομικών σχεδίων στην Αττική.  

6. Δημιουργία νέου, ενιαίου και αυστηρότερου θεσμικού πλαισίου προστασίας των ορεινών όγκων και των περιαστικών δασών της Αττικής. Κήρυξή τους ως προστατευόμενων περιοχών σύμφωνα με τα άρθρα 18, 19 και 21 του νόμου 1650 /1986 για την προστασία του περιβάλλοντος.

7. Σύνταξη Δασολογίου με κύρωση των δασικών χαρτών που έχουν ήδη συνταχθεί και δημιουργία Εθνικού Κτηματολογίου, όπως επιβάλλει το Σύνταγμα. 
   Υπενθυμίζεται ότι η σύνταξη Κτηματολογίου είχε προβλεφθεί από τη σύσταση του Ελληνικού Κράτους (Διάταγμα του 1836).

8. Δημιουργία και ενεργοποίηση ενιαίου φορέα για την κατεδάφιση των αυθαιρέτων. 

9. Άμεση και χωρίς διοικητικές διαδικασίες κατεδάφιση κάθε νέου αυθαιρέτου στα δάση και στις καμένες εκτάσεις. Εκτέλεση όλων των μέχρι σήμερα υφιστάμενων αποφάσεων κατεδάφισης αυθαίρετων κατασκευών.

10.  Δημιουργία Ενιαίου Φορέα Δασοπροστασίας με διευρυμένες και νομοθετικά κατοχυρωμένες αρμοδιότητες, εξουσίες και ευθύνες. Σε αυτόν θα συμμετέχουν, με θεσμοθετημένο ρόλο, η Δασική Υπηρεσία, η Πυροσβεστική Υπηρεσία, η Τοπική Αυτοδιοίκηση, η Πολιτική Προστασία και οι Εθελοντές.

11.  Εκπόνηση εθνικού σχεδίου πρόληψης και αντιμετώπισης των δασικών πυρκαγιών από τον Ενιαίο Φορέα Δασοπροστασίας που θα πρέπει να στελεχωθεί με επιστημονικό και ειδικό προσωπικό φύλαξης των δασών και να αξιοποιήσει τις σύγχρονες τεχνολογίες για την πρόληψη και καταστολή των πυρκαγιών. 
12. Υποβολή ετήσιας έκθεσης και απολογισμός πεπραγμένων σχετικά με την προστασία και την αποκατάσταση των δασών και του φυσικού περιβάλλοντος γενικότερα, στη Βουλή από τα αρμόδια Υπουργεία.
13.  Επιδίωξη της κοινωνικής συμμετοχής και ενίσχυση του εθελοντισμού για την πρόληψη, προκαταστολή και καταστολή των δασικών πυρκαγιών καθώς και την αναδάσωση των καμένων εκτάσεων.

Οργάνωση των εθελοντών, εκπαίδευση και εξοπλισμός τους.

14.  Αξιοποίηση του στρατού για τη φύλαξη των δασών και την πρόληψη των πυρκαγιών.
15. Οι τελευταίες καταστροφές καθιστούν ακόμη πιο επιτακτική την άμεση αποδοχή των αποφάσεων της «ΣΥΝΕΡΓΑΣΙΑΣ ΤΩΝ 12 ΦΟΡΕΩΝ για το ΠΕΡΙΒΑΛΛΟΝ», που αποτελούν και θέματα λαϊκών κινητοποιήσεων, όπως η θεσμοθέτηση και υλοποίηση των πάρκων στο Γουδή, στο πρώην αεροδρόμιο του Ελληνικού, στα Στρατόπεδα στο Χαϊδάρι και στους Αγ. Αναργύρους, στα Τουρκοβούνια κ.λ.π..
16.  Η «ΣΥΝΕΡΓΑΣΙΑ ΤΩΝ 12 ΦΟΡΕΩΝ για το ΠΕΡΙΒΑΛΛΟΝ» ζητεί από όλες τις πολιτικές δυνάμεις να στηρίξουν και να επιβάλλουν την εφαρμογή ενός σύγχρονου μακρόπνοου προγράμματος οργάνωσης και συντονισμού του αντιπυρικού αγώνα με μακροπρόθεσμες επενδύσεις. Να εφαρμόσουν μια εθνική αειφορική δασική πολιτική και να μην περιοριστούν στην έκδοση «πορισμάτων» , όπως έγινε με το πόρισμα της Διακομματικής Επιτροπής της Βουλής του 1993. 
Υπό το φως της ραγδαίας περιβαλλοντικής υποβάθμισης της Αττικής, με αποκορύφωμα τις μεγάλες πυρκαγιές της Πάρνηθας (Ιούνιος 2007) και την πρόσφατη των δασών της Β.Α. Αττικής, είναι πλέον απολύτως αναγκαία η εκπόνηση ενός ολοκληρωμένου σχεδίου περιβαλλοντικής ανασυγκρότησης και αποκατάστασης της Αττικής με ριζικό επαναπροσδιορισμό προτεραιοτήτων και κεντρικό άξονα την αυστηρή προστασία του φυσικού περιβάλλοντος και την -χωρίς εξαιρέσεις και παρεκκλίσεις- διακοπή της επέκτασης του αστικού ιστού.

